ประกาศการประปานครหลวง
ประกาศการประปานครหลวง
เรื่อง
การออกพันธบัตรของการประปานครหลวง
พ.ศ. ๒๕๓๗ ครั้งที่ ๑[๑]
 

อาศัยอำนาจตามความในมาตรา
๑๓ (๘) ภายใต้วัตถุประสงค์ของมาตรา ๖ แห่งพระราชบัญญัติการประปานครหลวง พ.ศ. ๒๕๑๐
แก้ไขเพิ่มเติมโดยพระราชบัญญัติการประปานครหลวง (ฉบับที่ ๕) พ.ศ. ๒๕๓๕
และโดยความเห็นชอบของคณะรัฐมนตรี ผู้ว่าการการประปานครหลวงจึงขอประกาศให้ทราบว่า

ข้อ ๑
การประปานครหลวงจะทำการกู้ยืมเงินโดยวิธีออกพันธบัตร

ข้อ ๒
พันธบัตรนี้มีชื่อเรียกว่า พันธบัตรของการประปานครหลวง พ.ศ.
๒๕๓๗ ครั้งที่ ๑

ข้อ ๓
พันธบัตรนี้กระทรวงการคลังเป็นผู้ค้ำประกันเงินต้นและดอกเบี้ย

ข้อ ๔
พันธบัตรนี้เป็นพันธบัตรชนิดระบุชื่อผู้ถือ

ข้อ ๕
พันธบัตรนี้มีมูลค่าที่ออกรวม ๑,๗๙๐.๔ ล้านบาท
(หนึ่งพันเจ็ดร้อยเก้าสิบล้านสี่แสนบาทถ้วน) แบ่งออกเป็นจำนวน ๑,๗๙๐,๔๐๐ หน่วย
(หนึ่งล้านเจ็ดแสนเก้าหมื่นสี่ร้อยหน่วย) โดยมีมูลค่าหน่วยละ ๑,๐๐๐ บาท
(หนึ่งพันบาทถ้วน)

ข้อ ๖
พันธบัตรนี้มีกำหนดไถ่ถอนพันธบัตรเมื่อครบ ๗ ปี นับแต่วันออกพันธบัตร
เป็นการไถ่ถอนครั้งเดียวเต็มตามจำนวนที่ออก

ข้อ ๗
วันออกพันธบัตรคือวันที่ ๒๔ เดือนมีนาคม พ.ศ. ๒๕๓๗

ข้อ ๘
วันไถ่ถอนพันธบัตรคือวันที่ ๒๔ เดือนมีนาคม พ.ศ. ๒๕๔๔
แต่ถ้าตรงกับวันหยุดทำการของการประปานครหลวงหรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๙
ผู้มีกรรมสิทธิ์ในพันธบัตรจะได้รับดอกเบี้ยในอัตราร้อยละ ๖.๖๙ ต่อปี
คำนวณจากมูลค่าของพันธบัตร โดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตร
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับตามจำนวนวันที่เกิดขึ้น
เศษของหนึ่งสตางค์ให้ปัดทิ้ง

ข้อ ๑๐
การประปานครหลวงจะชำระดอกเบี้ยให้แก่ผู้มีกรรมสิทธิ์ในพันธบัตรตามกำหนดเวลาดังนี้
๑๐.๑
ดอกเบี้ยงวดแรก ชำระในวันที่ ๒๔ เดือนกันยายน พ.ศ. ๒๕๓๗
๑๐.๒
ดอกเบี้ยงวดต่อไปชำระทุก ๆ ๖ เดือน ทุก ๆ วันที่ ๒๔ เดือนมีนาคม และวันที่ ๒๔
เดือนกันยายน
๑๐.๓
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร
๑๐.๔
ถ้าวันถึงกำหนดชำระดอกเบี้ยดังที่ระบุใน ๑๐.๑ และ ๑๐.๒ ตรงกับวันหยุดทำการของการประปานครหลวง
หรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ ๑๑
การโอนกรรมสิทธิ์ หรือการจำนำพันธบัตร
จะต้องนำพันธบัตรไปจดทะเบียนที่ธนาคารแห่งประเทศไทย
ซึ่งได้รับแต่งตั้งให้เป็นนายทะเบียนและตัวแทนการจ่ายเงินพันธบัตรนี้
การโอนกรรมสิทธิ์หรือการจำนำพันธบัตรจะกระทำในระยะเวลา ๓๐ วัน
ก่อนวันถึงกำหนดวันชำระดอกเบี้ยตามข้อ ๑๐ และต้นเงินตามข้อ ๘ มิได้
เว้นแต่นายทะเบียนจะเห็นสมควร

ข้อ ๑๒
กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ ๑๓
พันธบัตรนี้มิให้ถือว่าฉบับใดสมบูรณ์
เว้นแต่พนักงานการประปานครหลวงซึ่งผู้ว่าการการประปานครหลวงแต่งตั้งขึ้น
โดยประกาศในราชกิจจานุเบกษา
ได้ลงลายมือชื่อกำกับในพันธบัตรฉบับนั้นร่วมกับนายทะเบียนพันธบัตรแล้ว

ข้อ ๑๔
พันธบัตรนี้จำหน่ายแก่สถาบันการเงินและบุคคลทั่วไปไม่จำกัดประเภทบุคคลและสัญชาติโดยจำหน่าย
ณ วันออกพันธบัตรหน่วยละ ๑,๐๐๐ บาท (หนึ่งพันบาทถ้วน)
โดยวิธีเปิดให้จองซื้อก่อนวันออกพันธบัตร

ข้อ ๑๕
การประปานครหลวงมอบหมายให้กลุ่มบริษัทเงินทุนหลักทรัพย์ซึ่งประกอบด้วย
บริษัทเงินทุนหลักทรัพย์ สินเอเชีย จำกัด (มหาชน) บริษัทเงินทุนหลักทรัพย์ เกียรตินาคิน จำกัด (มหาชน)
บริษัทเงินทุนหลักทรัพย์ ธนชาติ จำกัด (มหาชน) บริษัทเงินทุนหลักทรัพย์ นวธนกิจ
จำกัด บริษัทเงินทุนหลักทรัพย์ทิสโก้ จำกัด (มหาชน) บริษัทเงินทุนหลักทรัพย์
ร่วมเสริมกิจ จำกัด (มหาชน) บริษัทเงินทุนหลักทรัพย์ จี เอฟ จำกัด (มหาชน)
บริษัทเงินทุนหลักทรัพย์ ไทยเม็กซ์ จำกัด (มหาชน) บริษัทเงินทุนหลักทรัพย์ เอกชาติ
จำกัด (มหาชน) บริษัทเงินทุนหลักทรัพย์ สินอุตสาหกรรม จำกัด (มหาชน)
บริษัทเงินทุนหลักทรัพย์ เจ้าพระยา จำกัด บริษัทเงินทุนหลักทรัพย์ นิธิภัทร จำกัด
(มหาชน) บริษัทเงินทุนหลักทรัพย์ นครหลวงเครดิต จำกัด (มหาชน)
บริษัทเงินทุนหลักทรัพย์ พูลพิพัฒน์ จำกัด (มหาชน) บริษัทเงินทุนหลักทรัพย์
ตะวันออกฟายแน้นซ์ (๑๙๙๑) จำกัด (มหาชน)
เป็นผู้จัดการจัดจำหน่ายและประกันการจำหน่าย บริษัทเงินทุนหลักทรัพย์ เอกสิน จำกัด
(มหาชน) บริษัทหลักทรัพย์ เอกธำรง จำกัด (มหาชน) บริษัทเงินทุน ไทยธนากร จำกัด
(มหาชน) เป็นตัวแทนสนับสนุนการจำหน่าย ธนาคารแห่งประเทศไทย
เป็นนายทะเบียนและตัวแทนการจ่ายเงินพันธบัตรของการประปานครหลวง พ.ศ. ๒๕๓๗ ครั้งที่
๑ และจัดการอื่น ๆ ที่จำเป็นเพื่อผลประโยชน์ในการนี้

ข้อ ๑๖
รายละเอียดขั้นตอน วิธีการ
และกำหนดเวลาเปิดให้จองซื้อพันธบัตรนี้ตลอดจนขั้นตอนและวิธีการจัดสรร
และวิธีการการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตรหรือได้รับจัดสรรในการจองซื้อพันธบัตรไม่เต็มตามความประสงค์
ให้เป็นหน้าที่ของผู้จัดการจัดจำหน่ายและประกันการจำหน่าย
และตัวแทนสนับสนุนการจำหน่ายเป็นผู้กำหนด

ข้อ ๑๗
ในกรณีที่พันธบัตรชำรุดสูญหายหรือถูกทำลายด้วยประการใด ๆ
การประปานครหลวงจะออกพันธบัตรให้ใหม่เมื่อผู้ถือกรรมสิทธิ์ในพันธบัตรได้ปฏิบัติตามระเบียบของการประปานครหลวงแล้ว
โดยติดต่อที่ธนาคารแห่งประเทศไทย

ข้อ ๑๘
การดำเนินงานตามข้อ ๑๑ และหรือข้อ ๑๗
ผู้ถือกรรมสิทธิ์ในพันธบัตรจะต้องเสียค่าใช้จ่ายต่าง ๆ เพื่อการนั้นด้วย

ข้อ ๑๙
การประปานครหลวงจะส่งมอบใบพันธบัตรให้แก่ผู้ถือพันธบัตร
ภายในกำหนดสี่สิบห้าวันนับแต่วันออกพันธบัตร


ประกาศ ณ วันที่ ๒๒
มีนาคม ๒๕๓๗
สุวิช ฟูตระกูล
ผู้ว่าการการประปานครหลวง















สรัลพร/พิมพ์
๘ มกราคม ๒๕๕๑

หทัยภัทร/ตรวจ
๒๙ มกราคม ๒๕๕๑

สุเมธ/ปรับปรุง
๑๖ กรกฎาคม ๒๕๕๘






























[๑] ราชกิจจานุเบกษา
เล่ม ๑๑๑/ตอนที่ ๒๘ ง/หน้า ๑๑๐/๗ เมษายน ๒๕๓๗